中天新聞台

中天新聞台係旺旺中時媒體集團中天電視旗下嘅新聞頻道。1994年9月1號開播。2020年11月18號冇得到續牌，2020年12月11號牌照到期。

結束
中天新聞台係中天電視旗下嘅電視頻道。中天電視前身係傳訊電視，創立人係于品海。中天電視因為嚴重虧損，多次轉讓，最後落喺旺中集團手中。旺中集團大股東係蔡衍明。

中天一向被睇成係親中。

2019年，韓國瑜競選高雄市長。期間，中天新聞台極高密度播放韓國瑜嘅新聞，唔係關於韓國瑜嘅新聞都加插韓國瑜，惹台灣公眾反感。期間，中天新聞台嘅新聞內容亦惹反感，例如話韓國瑜持咪高峰時尾指翹起，代表識得慳力，留力幫高雄打拼。中天新聞亦都畀人話蔡衍明嚴重介入新聞製作。中天本嚟已經成日被投訴，由嗰時開始投訴量更增加2.7倍。

2019年6月，台灣時代力量立委黃國昌發函去台灣國家通訊傳播委員會，要求廢止中天執照。同月24號，黃國昌同網絡名人館長陳之漢喺凱達格蘭大道共同舉辦「拒絕紅色媒體、守護臺灣民主」遊行。

台灣國家通訊傳播委員會試過勸阻中天，但失敗。

不獲續牌 

2020年11月18號，NCC以7:0一致否決中天新聞台續牌申請。理由係，多次違規、內控機制失靈、冇落實新聞專業同唔自律，並指明係「大股東蔡衍明先生直接、間接介入新聞台」。

濕碎嘢
由於同香港亞洲電視一樣，都先後由蔡衍明持有，所以香港有新聞媒體叫中天做「台版亞視」。

中天電視 

新聞台
台灣電視